“Мин җирдә калам”: Нәби Дәүлине искә алу кичәсендә “Чулпан йолдыз” исемле моңарчы беркайда да яңгырамаган җырын башкардылар (ФОТО)

	“Мин җирдә калам”. Нәкъ шундый исемдә Казан кооператив институтының Татар мәдәнияты үзәгендә шагыйрь, прозаик, драматург һәм публицист Нәби Дәүлине искә алу кичәсе узды. Бу вакыйга ТАССРның 100 еллыгы, Бөек Ватан сугышының 75 еллыгы, Әлки районының 90 еллыгы, Нәби Дәүлинең тууына 110 ел тулуга багышланды. 	 Әлеге даталар киләсе елда билгеләнәчәк. Ә аларга старт быелдан ук башлап җибәрелде. Чарага Нәби Дәүлинең якташлары җыелган иде. Искә алу кичәсен Әлки районы “Якташлар” җәмгыяте рәисе, Казан кооператив институты ректоры, Татарстан Дәүләт Советы депутаты Алсу Нәбиева ачты. Алсу Рөстәм кызы балачактан күңелендә сакланып калган истәлекләре белән уртаклашты. “Якташлар” җәмгыятенең еллык эшенә нәтиҗә ясады. Соңыннан сүз әдип Нәби Дәүлинең кызлары - Наилә һәм Гөлфия ханымнарга бирелде. Алар кичәне оештыручыларга рәхмәт әйтте, әтисе турындагы хәтирәләрне яңартты.  Татарстанның халык язучысы Гәрәй Рәхим Нәби Дәүли белән аралашкан көннәрен искә төшерде. Институтның татар мәдәнияты үзәгенә китапларын бүләк итте. Анда Нәби Дәүли турында фикерләр барлыгын җиткерде. Филология фәннәре кандидаты Нуридә Насыйбуллина Г.Ибраһимов исемендәге тел әдәбият һәм сәнгать институтының мирас үзәгендә Нәби Дәүлинең мирасы саклануын сөйләде һәм аларны өйрәнү кирәклеген әйтте. Әлки районыннан 20 кешелек делегация килгән иде. Район хакимияте башлыгы урынбасары Ленар Аглиуллин, Нәби Дәүли исемендәге гимназия директоры Фәридә Яруллина да чыгыш ясады. Алар Нәби Дәүли белән бәйле экспонатлар алып килгән иде. Укучылар Нәби Дәүли шигырьләрен сөйләде, аның сүзләренә язылган җырда башкарылды. Нәби Дәүлинең “Яшәү белән үлем арасында”, дигән китабына нигезләнеп викторина узды. Төгәл җавап бирүчеләргә бүләкләр тапшырылды.  Нәби Дәүлинең иҗаты белән якыннанрак танышкан саен, аның яшәүне, тормышны, ватанын яратучы, һәрвакыт хәрәкәткә омтылучан, тынгысыз бер җан булуын ачыклыйсың. Аның шигърияте патриотик рухлы булуы белән аерылып тора. Еллар үтсә дә Нәби Дәүлинең язган шигырьләре яңгырашта. Моннан 26 ел элек композитор Наил Ариф каләм иясенең “Чулпан йолдыз” исемле җырына көй язган. Ул аны беркайчанда яңгыратмаган була. Искә алу кичәсендә композитор пианинога утырып әлеге көйне башкарды. Тамашачы алкышларга күмде. Әлки районында туып үскән Татарстанның халык артистлары – Мирсәит Сөнгатуллин, Әсхәт Хисмәтов, Татарстанның атказанган артистлары – Фәнис Кәлимуллин, Резидә Төхвәтуллина, җырчы Нияз Жәләлов Нәби Дәүли җырларын, халык көйләрен башкарды. Баянда танылган шәхес Әхмәт Кәримов уйнады. 
	---	
Матбугат.ру

	№ --- | 23.12.2019	


